ai4bharat/Pralekha huggingface dataset:
पंतप्रधान कार्यालय
पंतप्रधानांची दक्षिण आफिकेच्या राष्ट्राध्यक्षांसोबत बैठक
नवी दिल्ली, 23 ऑगस्ट 2023
पंतप्रधान नरेंद्र मोदी यांनी आज  दक्षिण आफ्रिकेत जोहानसबर्ग इथे 15 व्या ब्रिक्स परिषदेदरम्यान दक्षिण आफ्रिकेचे राष्ट्राध्यक्ष सिरील रामाफोसा यांच्यासोबत बैठक घेतली.
या बैठकीत दोन्ही नेत्यांनी दोन्ही देशांतील द्वीपक्षीय संबंधांचा आढावा घेतला आणि संरक्षण, कृषी, व्यापार आणि गुंतवणूक, आरोग्य, संवर्धन आणि लोकांमधील संबंध अशा विविध क्षेत्रातील प्रगतीबद्दल समाधान व्यक्त केले.
दोन्ही नेत्यांनी यावेळी बहुपक्षीय संस्था तसेच प्रादेशिक आणि बहुराष्ट्रीय -परस्पर हिताच्या विविध मुद्यांवर सातत्याने समन्वय याविषयी विचारांचे आदानप्रदान केले. भारताच्या जी-20 अध्यक्षपदाला आपला संपूर्ण पाठिंबा असल्याचे, अध्यक्ष रामाफोसा यांनी जाहीर केले. आफिकन महसंघाला जी-20 मध्ये पूर्ण सदस्यत्व मिळवून देण्यासाठी भारताने घेतलेल्या पुढाकाराविषयी त्यांनी आनंद व्यक्त केला. जी-20 बैठकीसाठी भारतात येण्यासाठी आपण उत्सुक असल्याचे त्यांनी सांगितले.
ब्रिक्स परिषदेचे यशस्वी आयोजन केल्याबद्दल, पंतप्रधानांनी राष्ट्राध्यक्ष रामाफोसा यांचे अभिनंदन केले. दक्षिण आफिकेचा एक औपचारिक दौरा करण्यासाठी राष्ट्रध्यक्षांनी दिलेल्या निमंत्रणाचा पंतप्रधान मोदी यांनी स्वीकार केला.
Jaydevi PS/R.Aghor/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
जलसंपदा, नदी विकास आणि गंगा पुनरुत्थान मंत्रालय
कामगिरीवर आधारित दृष्टीकोन आणि जलद निर्णय क्षमता हे यशाचे गमक-नितीन गडकरी
नवी दिल्ली, 10 जानेवारी 2019
यशप्राप्तीसाठी कामगिरीवर आधारित दृष्टीकोन आणि जलदगतीच्या निर्णय क्षमतेच्या गरजेवर केंद्रीय जलसंसाधन, नद्या जोड आणि गंगा पुनरुज्जीवन मंत्री नितीन गडकरी यांनी भर दिला आहे. एनपीसीसी अर्थात राष्ट्रीय प्रकल्प बांधणी महामंडळाच्या 62 व्या स्थापना दिनानिमित्त आयोजित कार्यक्रमात ते काल नवी दिल्लीत अध्यक्षस्थानावरुन बोलत होते.
संसाधन आणि तंत्रज्ञान महत्वाचे आहे त्याचबरोबर एनपीसीसीसारख्या बांधकाम कंपन्यांनी आपल्या ग्राहकाचा विश्वास संपादन करण्यासाठी प्रकल्प वेळेवर पूर्ण करण्याचे महत्व जाणावे असे गडकरी म्हणाले.
S.Tupe/N.Chitale/P.Kor
(Visitor Counter : 72
संरक्षण मंत्रालय
येत्या 28 मे पासून माऊंट देवतिब्बा मोहीम-2018 सुरू
नवी दिल्ली, 28 मे 2018
समुद्रसपाटीपासून 6001 मीटर्स उंचीवर असणाऱ्या हिमाचल प्रदेशातल्या देवतिब्बा शिखरासाठी केवळ महिला गिर्यारोहकांचा समावेश असणारी मोहीम भारतीय नौदलाने आयोजित केली आहे. 28 मे ते 15 जून 2018 या कालावधीत होणाऱ्या या मोहिमेला व्हाईस ॲडमिरल ए. के. चावला 28 मे 2018 रोजी नवी दिल्लीत हिरवा झेंडा दाखवला. लेफ्टनंट कमांडर कोकिळा सजवन या मोहिमेचे नेतृत्व करत असून यात 15 सदस्य आहेत.
सागर परिक्रमा या संपूर्ण महिला नाविकांच्या यशस्वी पृथ्वी प्रदक्षिणा मोहिमेनंतर ही देवतिब्बा मोहीम हाती घेण्यात आली आहे.
B.Gokhale/J.Patankar/P.Kor
(Visitor Counter : 87
सांस्कृतिक मंत्रालय
“22 ऑक्टोबर 1947” च्या आठवणी या विषयावरील राष्ट्रीय परिसंवाद व प्रदर्शनाचे राष्ट्रीय कला इतिहास, संवर्धन आणि संग्रहालय विज्ञान संस्थेच्या वतीने श्रीनगरमध्ये आयोजन
22 आणि 23 ऑक्टोबर रोजी राष्ट्रीय परिसंवाद
22 ऑक्टोबर 2020 पासून प्रदर्शन सुरू होणार
नवी दिल्ली, 21 ऑक्टोबर 2020
“शत्रू आमच्यापासून फक्त 50 यार्डवर आहेत. आमच्यापेक्षा ते संख्येने खूप अधिक आहेत. आमच्यावर सतत जीवघेणा मारा होत आहे. जोपर्यंत माझा शेवटचा सैनिक जिवंत असेल आणि दारुगोळा संपत नाही तोपर्यंत मी एक इंचही मागे हटणार नाही.”
- मेजर सोमनाथ शर्मा 
“22 ऑक्टोबर 1947 च्या आठवणी” या विषयावरील राष्ट्रीय परिसंवाद व प्रदर्शनाचे राष्ट्रीय कला इतिहास, संवर्धन आणि संग्रहालय विज्ञान संस्थेच्या वतीने श्रीनगरमधील एसकेआयसीसी येथे आयोजन करण्यात आले आहे. या दोन दिवसीय राष्ट्रीय परिसंवादाचे आयोजन 22 आणि 23 ऑक्टोबर रोजी करण्यात आले असून प्रदर्शन 22 ऑक्टोबर रोजी सुरू होईल. जम्मू-काश्मीरचे नायब राज्यपाल मनोज सिन्हा या कार्यक्रमाला प्रमुख पाहुणे म्हणून उपस्थित असतील. केंद्रीय संस्कृती आणि पर्यटन मंत्री प्रल्हाद सिंह पटेल व्हिडीओ कॉन्फरन्सिंगद्वारे कार्यक्रमाला उपस्थित राहणार आहेत. मुख्य सचिव, जम्मू आणि काश्मीर, बी. व्ही. आर. सुब्रह्मण्यन आणि सांस्कृतिक मंत्रालयाचे सचिव, मुख्य कार्यकारी अधिकारी, डीएमसीएस आणि कुलगुरू, एनएमआय राघवेंद्र सिंग देखील यावेळी उपस्थित राहणार आहेत.
“22 ऑक्टोबर 1947 च्या आठवणी” या प्रदर्शनात त्या दिवसाचा घटनाक्रम ग्राफिक्स आणि व्हिडीओच्या माध्यमातून सादर केला जाईल तसेच 22 ऑक्टोबर 1947 चे आक्रमण आणि त्यानंतरची कृती यातील प्रमुख क्षणांचे कथावर्णन देखील यावेळी सादर होईल. लाहोर करार, अमृतसर करार, काश्मीरची आर्थिक कोंडी, 1947- विलिनीकरणाच्या दिशेने, पाकिस्तान पुरस्कृत घुसखोर, पाकिस्तानी घुसखोर नेते, मुझफ्फराबाद, बारामुल्लाची लूटमार, चर्चवरील हल्ला, बारामुल्लाचा नायक मकबूल शेरवानी, विलिनीकरणाचा करार, महत्त्वाच्या तारखा, गिलगिटची खेळी, जनतेचे सैन्य आदींवरील चित्र फलकांचाही समावेश करण्यात आला आहे.
“22 ऑक्टोबर 1947 च्या आठवणी” या विषयावरील राष्ट्रीय परिसंवाद आणि प्रदर्शन, ऐतिहासिक संकल्पनेवरील भविष्यातील संग्रहालय यासंदर्भात रूपरेषा आखेल.
U.Ujgare /S.Tupe/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 84
आरोग्य आणि कुटुंब कल्याण मंत्रालय
गेल्या 24 तासात 50,000 पेक्षा कमी रुग्णांची नोंद
बरे झालेले रुग्ण आणि सक्रिय रुग्ण यातील फरक निरंतर वाढता
नवी दिल्ली, 8 नोव्हेंबर 2020
भारतात गेल्या 24 तासात 50,000 पेक्षा कमी नव्या रुग्णांची नोंद होण्याबरोबरच 45,675 नागरिकांची कोविड–19 चाचणी पॉझिटिव्ह आली आहे. 15 ऑक्टोबरपासून दैनंदिन नवीन रुग्णसंख्या कमी होत आहे.
नवीन रुग्णांपेक्षा बरे होण्याचा रुग्णदर कायम ठेवत, 49,082 रुग्ण गेल्या 24 तासात बरे झाले आहेत. हाच दर आज सलग 37 व्या दिवशी नोंदविला गेला आहे. सध्याची 5.12 लाख सक्रिय रुग्ण संख्या कमी राखण्यात याची मुख्य भूमिका आहे.
आज सक्रिय रुग्णांची संख्या 5,12,665 इतकी आहे. ही संख्या भारतातील एकूण रुग्णसंख्येपैकी केवळ 6.03 % संख्येचा समावेश आहे, जी सतत कमी होणारा रुग्ण संख्या दर दर्शविते.
रुग्ण बरे होण्याचा 92.49% दर हा बरे झालेल्या 78,68,968 इतक्या रुग्णांची संख्या दर्शवितो. बरे झालेल्यांची संख्या आणि सक्रिय रुग्ण संख्येतील अंतर सध्या 73,56,303 इतके आहे. हे अंतर निरंतर वाढत आहे.
नव्याने बरे झालेल्या 76 % रुग्णांची नोंद 10 राज्ये / केंद्रशासित प्रदेशांमधील असल्याचे लक्षात आले आहे.
एकाच दिवसात मोठ्या संख्येने रुग्ण बरे होण्यामध्ये केरळने महाराष्ट्राची जागा घेतली आहे. केरळमध्ये गेल्या 24 तासात 7,120 रुग्ण बरे झाले आहेत तर महाराष्ट्रात 6,478 रुग्ण बरे झाले आहेत.
76 % नवीन रुग्ण हे 10 राज्ये / केंद्रशासित प्रदेशांमधील आहेत.
केरळमध्ये गेल्या 24 तासात 7,201 रुग्णांची नोंद झाली आहे, तर जवळपास त्याच प्रकारे दिल्ली येथे 6,953 नव्या रुग्णांची नोंद झाली आहे. महाराष्ट्र तिसऱ्या स्थानावर असून काल 3,959 नवीन रुग्ण संख्येची नोंद करण्यात आली आहे.
गेल्या 24 तासात 559 मृत्यूंची नोंद करण्यात आली आहे.
यापैकी, 10 राज्ये / केंद्रशासित प्रदेशांचा सहभाग 79 % टक्के आहे. 26.8 % पेक्षा अधिक मृत्यूंची नोंद महाराष्ट्रातून  झाली आहे. दिल्ली आणि पश्चिम बंगालमध्ये अनुक्रमे 79 आणि 58 मृत्यूंची नोंद करण्यात आहे.
M.Chopade/S.Shaikh/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(
संरक्षण मंत्रालय
HAL LUH  ला प्राथमिक ऑपरेशनल क्लिअरन्स 
बेंगळुरूच्या येलहंका येथील एअरो इंडिया 2021 मध्ये 5 फेब्रुवारी 2021 रोजी, कमी वजनाच्या हेलीकॉप्टर  ना भारतीय लष्करासाठी सेंटर फॉर मिलीटरी एअरवर्दीनेस अँड सर्टीफिकेशन प्राथमिक चालन मंजूरी  संरक्षणमंत्री राजनाथ सिंह यांच्या उपस्थितीत प्रदान करण्यात आले.
लष्करी दलांच्या परिचालन सेवांची गुणवत्ता वाढवण्याच्या तसेच त्यांना स्वयंपूर्ण करण्यासाठीच्या स्वदेशी संशोधन व विकास कार्यक्रमाला HAL ने चालना दिली आहे, असे प्रतिपादन हिंदूस्तान एअरॉनॉटिक्स लिमिटेड  चे अध्यक्ष व व्यवस्थापकिय संचालक आर माधवन यांनी यावेळी केले.
संचालक  अरुप चॅटर्जी यांनी प्राथमिक हेलीकॉप्टर सर्व परिस्थितीमध्ये तसेच सर्व प्रकारच्या हवामानात समाधानकारक कामगिरी करत असल्याचे सांगितले. हिंदूस्तान एअरॉनॉटिक्स लिमिटेड  सध्या कमी वजनाच्या हेलीकॉप्टर  मध्ये समग्रता व उड्डाण चाचणी मिशनवर काम करत आहे.
LUH हे HAL च्या रोटरी विंग रिसर्च अँड डिझाईन सेंटरने स्वदेशात अभिकल्पित व निर्मित केलेले 3 टन वर्गातील नवीन जनरेशनचे एक इंजिन असलेले हेलीकॉप्टर आहे. यामध्ये भारतातील एकमेव अशा विविध चालन परिस्थितीनुकुल वैशिष्टे आहेत. ही कमी वजनाची हेलीकॉप्टर दलांकडून वापरल्या जाणाऱ्या चीता/चेतक या जुन्या ताफ्यातील हेलीकॉप्टर्सची जागा घेतील.
LUH ही Ardiden 1U या फ्रान्सच्या M/s. Safran Helicopter Engine , निर्मित एकल टर्बो शाफ्ट इंजिनने सज्ज आहे. हिमालयाच्या उंच पर्वतरांगांमधील कामगिरी पार पाडण्यासाठी ते योग्य असे हेलीकॉप्टर आहे.
माहिती आणि प्रसारण मंत्रालय
इफ्फीमधील इंडियन पॅनोरमातल्या कथाबाह्य चित्रपटांच्या तीन दिग्दर्शकांनी साधला संवाद
पणजी, 27 नोव्हेंबर 2018
49 व्या इफ्फी चित्रपट महोत्सवात इंडियन पॅनोरमा विभागातील कथाबाह्य चित्रपटांच्या तीन दिग्दर्शकांनी गोव्यात पणजी येथे पत्रकार परिषदेला संबोधित केले. ‘नाच भिखारी नाच’ या चित्रपटाचे दिग्दर्शक जैनेंद्र डॉस्ट, ‘सायलेंट स्क्रीम’ चे दिग्दर्शक प्रसन्ना पोंडे आणि ‘येस, आय ॲम माऊली’ चे दिग्दर्शक सुहास जहागीरदार यांनी यावेळी संवाद साधला.
‘नाच भिखारी नाच’ हा चित्रपट बिहारमधल्या भिखारी ठाकूर यांच्या विख्यात नृत्य पथकातील चार कलाकारांच्या जीवनावर आधारित असल्याचे जैनेंद्र डॉस्ट यांनी यावेळी सांगितले. या चित्रपटाविषयी संशोधन करताना भारतातील नृत्य प्रकारांमधे वर्गीय आणि जातीय भेदभाव असल्याचे आढळून आले असे त्यांनी सांगितले. गावकऱ्यांनी या चित्रपटाच्या चित्रीकरणात खुल्या मनाने साथ दिली असे ते म्हणाले.
‘सायलेंट स्क्रीम’ या चित्रपटात घटस्फोटाचा मुलांवर होणारा परिणाम आणि त्यामुळे होणारी भावनिक उलाघाल दाखवण्याचा प्रयत्न केला गेला असल्याचे दिग्दर्शक प्रसन्ना पोंडे म्हणाले. मुलांमधील भावनिक आंदोलन पाहिल्यानंतर घटस्फोट टाळता आला असता अशीही काही पालकांची धारणा होते असे त्यांनी सांगितले. या चित्रपटात जरी पालकांना लक्ष्य करण्यात आले असले तरी हा चित्रपट मुलांनाही स्पर्शणारा आहे असे ते म्हणाले.
मोबाईल फोनवरील वैयक्तिक अनुभवाचे चित्रपटात रुपांतर करण्याविषयीचे अनुभव ‘येस, आय ॲम माऊली’ चे दिग्दर्शक सुहास जहागीरदार यांनी यावेळी सांगितले. आळंदी ते पंढरपूर असा आध्यात्मिक प्रवास करतांना आलेले अनुभव मोबाईल फोनवर टिपलेले होते. परत आल्यानंतर हे व्हिडीओ मित्रांना दाखवल्यानंतर त्यांच्या सूचनेनुसार या व्हिडीओंचे एकत्रित संपादन करुन चित्रपट तयार केला असे जहागीरदार म्हणाले.
पार्श्वभूमी:-
नाच भिखारी नाच
‘नाच भिखारी नाच’ या चित्रपटात बिहारमधल्या भिखारी ठाकूर यांच्या विख्यात नृत्य पथकातील चार कलाकारांचे जीवन दर्शवण्यात आले आहे. महिलांच्या वेषात नाटक सादर करणाऱ्या पुरुष कलाकारांचे जीवन नृत्य, संगीत आणि नाट्याच्या माध्यमातून सादर करण्यात आले आहे.
सायलेंट स्क्रीम
‘सायलेंट स्क्रीम’ या चित्रपटात घटस्फोटीत आई-वडीलांमधील मुलाचा ताबा मिळवण्यासाठी झालेल्या संघर्षाचे चित्रण आहे. आपल्या समस्यांमधे गुंतून पडलेल्या पालकांना आपल्या मुलाला काय हवे आहे हे ही लक्षात येत नाही असे दाखवण्यात आले आहे.
येस, आय ॲम माऊली
गेल्या शेकडो वर्षांपासून सुरु असलेल्या आषाढीची वारी या चित्रपटात दर्शवण्यात आली आहे. दिग्दर्शक सुहास जहागीरदार यांनी आपल्या मोबाईलवर या वारीतील मंत्रमुग्ध करणारे वैयक्तिक अनुभव टिपले होते आणि या अनुभवानांच त्यांनी चित्रपटात परिवर्तित केले आहे.
B.Gokhale/J.Patankar/P.Malandkar
(Visitor Counter : 59
रेल्वे मंत्रालय
भारतात प्रथमच पश्चिम रेल्वेच्या गाड्यांमध्ये रेल्वे अपघात रोखण्यासाठी मोबाइल ट्रेन रेडिओ कम्युनिकेशन  प्रणाली बसवण्यात आली
पश्चिम रेल्वेचे महाव्यवस्थापक आलोक कंसल यांनी आज दिनांक 1 मार्च 2021 रोजी मुंबईतील विभागीय रेल्वे व्यवस्थापक कार्यालयात नव्याने स्थापित मोबाइल ट्रेन रेडिओ कम्युनिकेशन  प्रणालीचे उद्घाटन केले. मोबाइल ट्रेन रेडिओ कम्युनिकेशन प्रणाली एक प्रभावी आणि प्रगत तंत्रज्ञानाने सुसज्ज संपर्क प्रणाली आहे जी प्रभावी संपर्काद्वारे रेल्वे अपघात रोखण्यात आणि विलंब कमी करण्यात महत्त्वाची भूमिका बजावू शकते. ती नियंत्रण केंद्र आणि स्टेशन मास्टर यांच्यासह रेल्वे कर्मचाऱ्यांशी त्वरित आणि नियमित संवाद साधण्यास मदत करते.
एमआरटीसी विमान वाहतुकीच्या एअर ट्रॅफिक कंट्रोल  प्रमाणेच काम करते. ही यंत्रणा रेल्वेगाडी आणि नियंत्रण कक्ष यांच्यातील संवादावर देखरेख ठेवेल , मागोवा घेईल आणि मदत करेल, ज्यामुळे रेल्वे वाहतूक सुरळीत होईल तसेच दुर्घटना टाळण्यास मदत होईल, ”असे आलोक कंसल म्हणाले.
एमटीआरसी प्रणालीच्या गरजेबाबत सांगताना कंसल म्हणाले, “भारतात प्रथमच एमटीआरसी प्रणाली बसवण्यात आली आहे. हा भारतीय रेल्वेचा ऐतिहासिक निर्णय आहे. चर्चगेट ते विरारदरम्यान धावत असलेल्या 100 पैकी 90 डब्यांमध्ये ही नवीन प्रणाली आधीच बसवण्यात आली आहे”. या मार्गावर 1300 हून अधिक फेऱ्यांच्या माध्यमातून दररोज 3.4 दशलक्ष प्रवासी वाहतूक केली जाते.
नवीन प्रणाली सध्याच्या रेल्वे व्यवस्थापन प्रणालीशी जोडण्यात आली आहे, जेणेकरून नियंत्रक गाडीचा क्रमांक तसेच कॅब नंबर कोडचा वापर करून चालक आणि गार्डशी संवाद साधू शकतात. आपत्कालीन परिस्थितीत एमटीआरसीकडे ब्रॉडकास्ट कॉलचीही तरतूद आहे. विभाग नियंत्रक सर्व मोटारमन / गाड्यांच्या गार्डला ब्रॉडकास्ट कॉल करू शकतो आणि रेल्वे प्रवाशांसाठी देखील अशी घोषणा केली जाऊ शकते. “एमटीआरसी कॉल्स कनेक्ट करण्यासाठी सर्वात कमी म्हणजे 300 मिलिसेकंद इतका वेळ घेते. यात वन टच डायलिंगची तरतूद आहे ज्याद्वारे त्वरित संवाद सुनिश्चित होतो.
विभागाने केलेल्या प्रयत्नांमुळे दररोज होणारे अपघाती मृत्यू आणि जखमींची संख्या 2019 मधील 4.50 वरून 2020 मध्ये 1.30 पर्यंत कमी झाली आहे याकडेही आलोक कंसल यांनी लक्ष वेधले.
पश्चिम रेल्वेच्या महाव्यवस्थापकानी सादर केलेले पीपीटी येथे पाहता येईल.
पंतप्रधान कार्यालय
पंतप्रधानांनी फॉक्सकॉनचे अध्यक्ष यंग लिऊ यांची घेतली भेट
नवी दिल्ली, 23 जून 2022
पंतप्रधान नरेंद्र मोदी यांनी आज नवी दिल्ली येथे फॉक्सकॉन कंपनीचे अध्यक्ष यंग लिऊ यांची भेट घेतली.
ट्वीट संदेशात पंतप्रधान म्हणाले;
“फॉक्सकॉन कंपनीचे अध्यक्ष यंग लिऊ यांच्या भेटीने मला अत्यंत आनंद झाला आहे. सेमीकंडक्टर्ससह इतर इलेक्ट्रॉनिक्स वस्तूंच्या निर्मितीचा क्षमताविस्तार भारतात करण्यासंदर्भातील त्यांच्या योजनांचे मी स्वागत करतो. शून्य उत्सर्जनाचे लक्ष्य गाठण्यासाठीच्या आमच्या वचनबद्धतेला अनुसरून आम्ही इलेक्ट्रॉनिक्स वाहनांच्या उत्पादनाला अधिक प्रोत्साहन देत आहोत.”
S.Kulkarni/S.Chitnis/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
आयुष मंत्रालय
केंद्रीय आयुष मंत्री सर्वानंद सोनोवाल यांनी केले गांधीधाम येथील ‘आयुष वना’चे उद्घाटन
नवी दिल्ली, 19 ऑक्टोबर 2021
केंद्रीय बंदरे, नौवहन आणि जलमार्ग तसेच आयुष मंत्री सर्वानंद सोनोवाल यांनी गांधीधाम शहरातील दीनदयाळ पोर्ट ट्रस्ट- रोटरी फॉरेस्ट येथे झालेल्या कार्यक्रमात आयुर्वेदिक वनस्पतींच्या संवर्धनासाठी समर्पित ‘आयुष वना’चे उद्घाटन केले. दीनदयाळ पोर्ट ट्रस्टतर्फे देण्यात आलेल्या हरित पट्ट्यातील 30 एकर जमिनीवर हे ‘आयुष वन’ उभारण्यात आले आहे. शहरी भागातील हिरवाईचा दर्जा सुधारण्यासाठी आणि कच्छ विभागातील वृक्षांच्या आच्छादनाची घनता वाढविण्यासाठी या वनातील जमिनीवर झाडे लावण्यात येत आहेत. या वनाच्या उद्घाटनानिमित्त केंद्रीय मंत्र्यांनी रोपट्याची लागवड देखील केली.
याप्रसंगी बोलताना केंद्रीय मंत्री सोनोवाल यांनी आयुष वन विकसित करण्यात योगदान देणाऱ्या सर्व हितसंबंधीयांचे कौतुक केले आणि भारतातील औषधी वनस्पतींमध्ये असणारी उच्च क्षमता आणि लाभ अधोरेखित केले. भारताच्या औषधोपचारांच्या पारंपरिक पद्धतीमध्ये असणारी क्षमता समजून घेण्यासाठी आयुष मंत्रालयाने हाती घेतलेल्या कामांवर देखील सोनोवाल यांनी प्रकाश टाकला.
“पंतप्रधान नरेंद्र मोदी यांच्या नेतृत्वाखाली, आयुष उपचार पद्धती जागतिक पातळीवर पोहचली आहे आणि आता या उपचार पद्धतीने स्वास्थ्य राखण्यासाठी जागतिक पातळीवर स्वीकारण्यात आलेल्या मुख्य प्रणालींमध्ये स्थान मिळविले आहे.” असे त्यांनी सांगितले.
कच्छचे खासदार विनोद छावडा, गांधीधामच्या आमदार मालती माहेश्वरी तसेच इतर अधिकारी आणि मान्यवर या कार्यक्रमाला उपस्थित होते.
M.Chopade/S.Chitnis/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 162
ईशान्य क्षेत्र विकास मंत्रालय
ईशान्य राज्यांमध्ये पायाभूत सुविधांचा विकास
नवी दिल्ली, 6 फेब्रुवारी 2020
2014-15 पासून आतापर्यंत ईशान्य प्रदेश विकास मंत्रालय आणि एनईसीने ईशान्य राज्यांच्या विकासासाठी विविध योजनांच्या अंतर्गत 8640.08 कोटी रुपयांच्या 549 प्रकल्पांना मंजुरी दिली. याकाळात एकूण 667 प्रकल्प पूर्ण झाले. यामध्ये याकाळात मंजुरी मिळालेल्या 32 प्रकल्पांचा समावेश होता. उर्वरित प्रकल्प अंमलबजावणीच्या विविध टप्प्यांमध्ये आहेत.
केंद्रीय ईशान्य प्रदेश विकास राज्यमंत्री , पंतप्रधान कार्यालय, कार्मिक सार्वजनिक तक्रारी आणि निवृत्ती वेतन, अणु ऊर्जा आणि अंतराळ राज्यमंत्री डॉ. जितेंद्र सिंह यांनी आज राज्यसभेत लेखी उत्तरात ही माहिती दिली.
S.Tupe/S.Kane/D.Rane
(Visitor Counter : 72
पंतप्रधान कार्यालय
पंतप्रधानांनी साधला ऊस उत्पादक शेतकऱ्यांशी संवाद
खरीप पिकांसाठी उत्पादन खर्चाच्या १५० टक्के किमान आधारभूत किंमत करण्याबाबत पुढल्या आठवड्यात घोषणा
राज्यांना साखर कारखान्यांच्या माध्यमातून ऊसाची थकबाकी द्यायला सांगण्यात आले
नवी दिल्ली, 29 जून 2018
पंतप्रधान नरेंद्र मोदी यांनी आज नवी दिल्लीत लोक कल्याण मार्ग इथे १४० हून अधिक ऊस उत्पादक शेतकऱ्यांच्या समूहाची भेट घेतली आणि त्यांच्याशी संवाद साधला.
उत्तर प्रदेश, उत्तराखंड, पंजाब, महाराष्ट्र आणि कर्नाटकातून हे शेतकरी आले होते.
केंद्रीय मंत्रिमंडळ आगामी बैठकीत 2018-19 या खरीप हंगामातील अधिसूचित पिकांसाठी उत्पादन खर्चाच्या १५० % किमान आधारभूत किंमत करण्याबाबत अंमलबजावणीला मंजुरी देईल अशी घोषणा पंतप्रधानांनी केली. यामुळे शेतकऱ्यांच्या उत्पन्नात लक्षणीय वाढ होईल.
२०१८-१९ या साखर हंगामासाठी ऊसाचे एफआरपी मूल्य पुढील दोन आठवड्यात घोषित केले जाईल असेही ते म्हणाले. २०१७-१८तील मूल्यापेक्षा हे अधिक असेल असे ते म्हणाले. ज्यांची ऊसापासून वसुली ९.५ % पेक्षा अधिक असेल अशा शेतकऱ्यांना प्रोत्साहन[पर निधी देखील दिला जाईल असे ते म्हणाले.
ऊस शेतकऱ्यांची थकीत रक्कम देण्याबाबत घेण्यात आलेल्या विविध निर्णयांची माहितीही पंतप्रधानांनी शेतकऱ्यांना दिली. लागू करण्यात आलेल्या नवीन धोरणात्मक उपाययोजनांमुळे गेल्या सात ते दहा दिवसात शेतकऱ्यांना ४ हजार कोटी रुपयांहून अधिक थकबाकी देण्यात आल्याचे पंतप्रधान म्हणाले. ऊस उत्पादकांची थकीत रक्कम देण्यासाठी राज्य सरकारांना प्रभावी उपाययोजना हाती घ्यायला सांगितल्याचे आश्वासन त्यांनी शेतकऱ्यांना दिले.
पंतप्रधानांनी शेतकऱ्यांना स्प्रिंकलर आणि ठिबक सिंचन सुविधा, आधुनिक शेती तंत्रज्ञान आणि सौर पंप वापरण्यासाठी प्रोत्साहित केले. त्यांनी शेतकऱ्यांना विजेचा स्रोत म्हणून तसेच अतिरिक्त उत्पन्न म्हणून त्यांच्या शेतात सौर यंत्रणा बसवण्याची विनंती केली. पोषक घटकांचा स्रोत म्हणून तसेच अतिरिक्त उत्पन्न म्हणून शेतीतील टाकाऊ मालाचा योग्य वापर करण्याचे आवाहन देखील त्यांनी यावेळी केले. २०२२ पर्यंत रासायनिक खतात १० टक्क्यांपर्यंत घट करण्याचे उद्दिष्ट ठेवण्याचे आवाहन त्यांनी शेतकऱ्यांना केले.
कॉर्पोरेट क्षेत्राबरोबर अलीकडेच झालेल्या चर्चेबाबत पंतप्रधानांनी शेतकऱ्यांना अवगत केले. ज्यात शेतकऱ्यांचे उत्पन्न वाढवण्यासाठी त्यांनी मूल्य वर्धन, गोदामे, साठवणूक सुविधा, उत्तम दर्जाची बियाणे आणि बाजारपेठ संपर्क यासाठी खासगी क्षेत्राने गुंतवणूक वाढवावी असे आवाहन केले होते.
या संवादादरम्यान, पंतप्रधानांनी २१ हजार कोटी रुपयांच्या थकबाकीला सामोरे जाणाऱ्या ऊस उत्पादक शेतकऱ्यांचा भार हलका करण्यासाठी केंद्र सरकारने 2014-15 आणि 2015-16 या वर्षात केलेल्या हस्तक्षेपाची माहिती दिली. ही रक्कम साखर कारखान्यांनी शेतकऱ्यांना द्यायचे निश्चित करण्यात आले आहे.
शेतकऱ्यांनी पंतप्रधानांचे आभार मानले आणि अलिकडेच केंद्र सरकारने घेतलेल्या विविध निर्णयाची प्रशंसा केली. यात साखरेवरील आयात शुल्क ५०% वरून १०० % करणे आणि शेतकऱ्यांची थकबाकी देण्यासाठी साखर कारखान्यांना कामगिरीवर आधारित प्रति क्विंटल ५.५० रुपये अनुदान देण्याच्या तरतुदीचा समावेश आहे. ही रक्कम १५४० कोटी रुपये इतकी आहे. शेतकऱ्यांची थकित रक्कम देता यावी यासाठी साखर कारखान्यांना ३० लाख मेट्रिक टन अतिरिक्त साठा करण्यासाठी ११७५ कोटी रुपये व्याजसवलत देण्याच्या केंद्र सरकारच्या हस्तक्षेपाची शेतकऱ्यांनी दखल घेतली.
साखर कारखान्यांना स्थैर्य पुरवण्यासाठी दीर्घकालीन उपाय म्हणून पेट्रोलमध्ये १० टक्के इथेनॉल मिसळण्याच्या सरकारच्या दृष्टिकोनाबाबत पंतप्रधानांनी शेतकऱ्यांना सविस्तर माहिती दिली.
B.Gokhale/S.Kane/P.Kor
(Visitor Counter : 41
पर्यावरण, वन एवं जलवायु परिवर्तन मंत्रालय
वायू गुणवत्ता आयोगाने निर्णय समर्थन प्रणाली स्थापन करण्यासाठी उच्च तांत्रिक संस्थांची मदत घेतली
नवी दिल्ली, 22 जानेवारी 2021
एनसीआर आणि त्याच्या आसपासच्या भागातील वायु गुणवत्ता व्यवस्थापन संबंधी आयोगाने  वेब, जीआयएस आणि मल्टी-मॉडेल आधारित परिचालन आणि नियोजन निर्णयाला सहाय्य करणारी निर्णय समर्थन प्रणाली  स्थापन करण्याची प्रक्रिया सुरू केली.
यामुळे विविध स्त्रोतांमधून उत्सर्जनाची स्थिर आणि गतिशील वैशिष्ट्ये मिळवण्यात मोठ्या प्रमाणात मदत होईल. रासायनिक परिवहन मॉडेल वापरुन प्राथमिक आणि दुय्यम प्रदूषक हाताळण्यासाठी यात एकात्मिक चौकट असेल. ही प्रणाली चौकटीत विशिष्ट बदल करण्यासाठी सक्षम असेल आणि वेगवेगळ्या वापरकर्त्यांसाठी वापरायला सोपी आणि साध्या स्वरूपात सर्वोत्तम परिणाम सादर करण्यावर भर असेल.
आयोगाने देशातील नामांकित ज्ञान संस्थांमधील तज्ज्ञ गटांकडे हे काम सोपवले आहे.
वायू गुणवत्ता व्यवस्थापन निर्णय समर्थन टूल , उत्सर्जन साठा विकास वापर आणि डेटाबेस, प्रादेशिक, स्थानिक आणि स्त्रोत-रिसेप्टर मॉडेलिंग; आणि भौगोलिक माहिती प्रणाली  आधारित व्हिज्युअलायझेशन टूल्स एकत्रित करते जेणेकरून दिल्ली/एनसीआर मधील लक्ष्यित क्षेत्रांमधील हवेची गुणवत्ता सुधारण्याकरिता, स्त्रोत विशिष्ट उपाययोजना आखण्यासाठी आणि अंमलबजावणी करण्यासाठी एक सशक्त प्रणाली तयार करता येईल.
S.Tupe/S.Kane/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 90
इलेक्ट्रॉनिक्स आणि माहिती तंत्रज्ञान मंत्रालय
महात्मा गांधींच्या 150 व्या जयंतीनिमित्त रविशंकर प्रसाद यांच्या हस्ते डिजिटल चरख्याचे उद्घाटन
(नवी दिल्ली, 3 ऑक्टोबर 2019
महात्मा गांधींच्या 150 व्या जयंतीनिमित्त इलेक्ट्रॉनिक्स आणि माहिती तंत्रज्ञान मंत्री रविशंकर प्रसाद यांच्या हस्ते डिजिटल चरखा या कलाकृतीचे उद्घाटन करण्यात आले. तिरंग्याच्या रंगात असलेल्या या डिजिटल चरख्यात पारंपारिक आराखड्याला डिजिटल आराखड्याची जोड देण्यात आली आहे. या चरख्याचे चक्र डिजिटल पद्धतीने जोडण्यात आले असून त्यातील धाग्यातून गांधीजींच्या समानता, एकता, सर्वसामान्य नागरिकांचे सबलीकरण याचे दर्शन घडते.
इलेक्ट्रॉनिक्स आणि माहिती तंत्रज्ञान मंत्रालयातर्फे ‘स्वच्छता ही सेवा’ अंतर्गत आठवडाभर चालणाऱ्या कार्यक्रमांचेही आयोजन करण्यात आले होते. कार्यालयं प्लॅस्टीक मुक्त करण्यासाठी कटीबद्ध असल्याचे सांगून 2020 पर्यंत एकदाच वापरात येणाऱ्या प्लॅस्टीकचा वापर पूर्णत: बंद करण्यासाठी सरकारी यंत्रणा कार्यरत असल्याचे रविशंकर प्रसाद यांनी यावेळी सांगितले.
B.Gokhale/J.Patankar/P.Kor
कृषी मंत्रालय
"हवामानातील लवचिकता आणि उपजीविका सुरक्षिततेसाठी किनारपट्टीवरील कृषी पर्यावरणातील विविधीकरण" या विषयावर भारतीय कृषी संशोधन परिषद, गोवा द्वारे प्रशिक्षण कार्यक्रमाचे आयोजन
पणजी, 9 नोव्हेंबर 2022
भारतीय कृषी संशोधन परिषद - केंद्रीय तटीय कृषी संशोधन केंद्र, गोवा यांनी आंतरराष्ट्रीय वन संशोधन केंद्र  आणि जागतिक कृषी वानिकी  यांच्या सहकार्याने 07 ते 11 नोव्हेंबर 2022 या कालावधीत "हवामानातील लवचिकता आणि उपजीविका सुरक्षिततेसाठी किनारपट्टीवरील कृषी पर्यावरणातील विविधीकरण" या विषयावर आंतरराष्ट्रीय प्रशिक्षण कार्यक्रम आयोजित केला आहे. डॉ सुरेश कुमार चौधरी, उपमहासंचालक , आयसीएआर, नवी दिल्ली हे उद्घाटन कार्यक्रमाचे प्रमुख पाहुणे म्हणून उपस्थित होते.
आपल्या भाषणात, डॉ सुरेश कुमार चौधरी यांनी प्रशिक्षण कार्यक्रम आयोजित करण्यासाठी सीआयएफओआर-आयसीआरएएफ आणि आयसीएआर-सीसीआरएआय यांच्या प्रयत्नांचे कौतुक केले. प्रशिक्षण कार्यक्रमाचे विविध घटक म्हणून विविधीकरण, हवामानातील लवचिकता आणि किनारपट्टीवरील उपजीविकेच्या महत्त्वाविषयी चौधरी यांनी माहिती दिली. ज्ञानाचे भांडार म्हणून काम करणाऱ्या कोस्टल ॲग्रिकल्चरल इन्फॉर्मेशन सिस्टीम  चे महत्त्व चौधरी यांनी यावेळी अधोरेखित केले, तसेच शाश्वत किनारी शेतीचा मार्ग शेतकरी, शास्त्रज्ञ आणि धोरण निर्मात्यांना लाभ देईल असेही सांगितले. कृषी-पर्यावरण पर्यटनामुळे तरुणांना शेतीकडे प्रेरित आणि आकर्षित करण्यासोबतच ग्रामीण भागात शेतीचे उत्पन्न वाढवण्याचे नवीन मार्ग खुले झाले असल्याचे ते म्हणाले.
आयसीएआर-सीसीएआरआयचे संचालक डॉ. परवीन कुमार यांनी आपल्या स्वागतपर भाषणात तटीय कृषी परिसंस्थेची माहिती दिली आणि आयसीएआर-सीसीएआरआयच्या यशाची माहिती दिली. डॉ जावेद रिझवी, संचालक, CIFOR-ICRAF, एशिया, डॉ चंद्रशेखर बिरादार, राष्ट्रीय संचालक, CIFOR-ICRAF, भारत; डॉ शिवकुमार ध्यानी, राष्ट्रीय समन्वयक, CIFOR-ICRAF आणि डॉ. ए. अरुणाचलम, संचालक, ICAR-केंद्रीय कृषी वनीकरण संशोधन संस्था, झाशी, उत्तर प्रदेश हे सन्माननीय अतिथी कार्यक्रमात उपस्थित होते.
डॉ जावेद रिझवी यांनी आपल्या मार्गदर्शनात प्रशिक्षण कार्यक्रमाचे महत्त्व विषद केले तसेच सहभागी देशांना परस्पर सहकार्याच्या संधी ओळखण्याचे आवाहन केले. डॉ. शिवकुमार ध्यानी यांनी त्यांच्या भाषणात CIFOR-ICRAF आणि ICAR सोबतच्या सहकार्याबद्दल माहिती दिली. राष्ट्रीय कृषी वनीकरण धोरण असलेला भारत हा पहिलाच देश असल्याचेही त्यांनी सांगितले. डॉ. ए. अरुणाचलम यांनी आपल्या भाषणात तटीय परिसंस्था आणि किनारी उत्पादनांचे महत्त्व पटवून दिले. डॉ चंद्रशेखर बिरादार यांनी हवामान बदल ही वस्तुस्थिती असून समुद्राची वाढती पातळी आणि जमिनीचा ऱ्हास, विशेषतः किनारपट्टीच्या प्रदेशातील शेतीवर विपरित परिणाम करत असल्याचे सांगितले .
यावेळी ICAR-CCARI द्वारे विकसित तटीय कृषी माहिती प्रणालीचे  अनावरण करण्यात आले. ICAR-CCARI चे शास्त्रज्ञ डॉ. सुजीत देसाई यांनी CAIS च्या विविध घटकांबद्दल माहिती दिली. उद्घाटन सोहळ्याला भारत, बांगलादेश, श्रीलंका, इंडोनेशिया, मालदीव आणि व्हिएतनाममधील 8 परदेशी आणि 6 राष्ट्रीय प्रतिनिधींची उपस्थिती होती.
S.Thakur/S.Mukhedkar/P.Malandkar
सोशल मिडियावर आम्हाला फॉलो करा:@PIBPanaji /PIBPanaji /pib_goa pibgoa[at]gmail[dot]com /PIBGoa
(Visitor Counter : 116